ตลาดหุ้นเอเชียปรับตัวขึ้นภาคบ่ายวันนี้ จากแรงหนุนหุ้นจีน
ตลาดหุ้นเอเชียปรับตัวสูงขึ้นในการซื้อขายภาคบ่ายวันนี้ เนื่องจากได้รับแรงหนุนจากหุ้นจีนที่ดีดตัวขึ้น เพราะกระแสคาดการณ์เกี่ยวกับการใช้มาตรการกระตุ้นเศรษฐกิจเพิ่มเติม และธนาคารจีนเตรียมขยายโครงการนำร่องเกี่ยวกับการปล่อยกู้เพิ่มขึ้น
12 ต.ค. 2558

ผู้สื่อข่าวรายงานว่า ตลาดหุ้นเอเชียปรับตัวสูงขึ้นในการซื้อขายภาคบ่ายวันนี้ เนื่องจากได้รับแรงหนุนจากหุ้นจีนที่ดีดตัวขึ้น เพราะกระแสคาดการณ์เกี่ยวกับการใช้มาตรการกระตุ้นเศรษฐกิจเพิ่มเติม และธนาคารจีนเตรียมขยายโครงการนำร่องเกี่ยวกับการปล่อยกู้เพิ่มขึ้น
โดยดัชนี FBMKLCI ตลาดหุ้นมาเลเซียปิดภาคเช้าที่ 1,704.82 จุด ลดลง 1.72 จุด, -0.10% ดัชนีเซี่ยงไฮ้คอมโพสิตปิดเช้าพุ่ง 3.4% แตะ 3,290.62  ดัชนี HSI ตลาดหุ้นฮ่องกงปิดภาคเช้าที่ 22,763.43 จุด เพิ่มขึ้น 304.63 จุด, +1.36%
ขณะที่ธนาคารกลางจีนประกาศว่า ธนาคารจะขยายโครงการนำร่องเกี่ยวกับการปล่อยกู้โดยมีสินทรัพย์ค้ำประกันแก่เทศบาลและมณฑลต่างๆ 9 แห่งแถลงการณ์ที่เผยแพร่บนเว็บไซต์ของธนาคารระบุว่า ก่อนหน้านี้ โครงการนำร่องดังกล่าวได้มีการดำเนินการในมณฑลชานตงและกวางตุ้งเท่านั้น
โดยเทศบาลและมณฑล 9 แห่ง ได้แก่ เซี่ยงไฮ้ เทียนจิน เหลียวหนิง เจียงซู หูเป่ย เสฉวน ชานซี ปักกิ่ง และฉงชิ่ง
ทั้งนี้ นักลงทุนรอดูการเปิดเผยข้อมูลเศรษฐกิจจีนและสหรัฐ ในวันพุธและพฤหัสบดีที่จะถึงนี้ โดยจีนจะเปิดเผยดัชนีราคาผู้บริโภค (CPI) เดือนก.ย. และดัชนีราคาผู้ผลิต (PPI) เดือนก.ย.ในวันพุธที่จะถึงนี้ และสหรัฐจะเปิดเผยดัชนีราคาผู้บริโภค (CPI) เดือนก.ย. ในวันพฤหัสบดีที่จะถึงนี้